Búið er að loka aðalútsýnisstaðnum við gosstöðvarnar við Fagradalsfjall þar sem hraun nánast umlykur hann, en búið er að færa gönguleiðina á annan útsýnisstað.
Útsýnishæð við eldstöðvarnar við Fagradalsfjall var rýmd í gærkvöld vegna hættu á að hraun geti umlukið svæðið. Öruggast þótti að flytja fólk á brott svo það ætti ekki á hættu að verða innlyksa.
Hæðin er milli Geldingadala og syðri hluta Meradala sem oft hefur verið nefndur nafnlausi dalurinn. Hæðin hefur verið vinsæl meðal fólks sem vill virða eldgosið fyrir sér í návígi, en nú er hún lokuð.
Segir Rögnvaldur Ólafsson aðstoðaryfirlögregluþjónn. Hann segir að það styttist í að hæðin breytist í svokallaðan óbrennishólma, sem er svæði sem stendur upp úr hrauni og brennur því ekki. Tímaspursmál sé hvenær hraunið rennur úr Geldingadölum í syðstu dali Meradala. Unnið er að því að undirbúa varnaraðgerðir vegna Suðurstrandarvegar í samvinnu við landeigendur, sveitarfélög, Vegagerðina og fleiri. Rögnvaldur segir að vísindamenn hafi sagt að svigrúmið sé einhverjar vikur, en hann á von á að tillögur liggi fyrir fljótlega.